Evoluția femeilor pe piața muncii din România în ultimii 20 de ani arată o tendința crescătoare cu privire la funcțiile de conducere, însă rata de ocupare a femeilor față de bărbați este în continuare scăzută potrivit unei analize realizate de Friedrich-Ebert-Stiftung (FES).
Cea mai veche fundație politică din Germania, cu valori social-democrate, a realizat un studiu cu privire la evoluția participării femeilor în economia din România în perioada 2002-2021.
În 2021, totalul populației ocupate din România era de 7.689 mii de persoane, în scădere cu 819 mii față de cea înregistrată la recensământul din 2011, se arată în raportul FES.
Rata ocupării femeilor pe piața muncii (59,1% din totalul populației ocupate) este mult mai mică decât a bărbaților (77,7%) și decât media ratei de ocupare a femeilor în UE (69,3% în 2022). Totuși, femeile au făcut mari progrese cu privire la funcțiile de conducere.
Ponderea femeilor în populația din România a înregistrat o creștere de 2%, însă participarea femeilor în structurile de conducere (membri ai corpului legislativ, ai executivului, înalți conducători ai administrației, conducători și funcționari superiori) a crescut de la 34% în 2002 până la 48% în 2021.
Astfel, 3,14% dintre femeile ocupate sunt în structurile de conducere, în timp ce în rândul bărbaților procentajul celor cu funcții de conducere este de 2,89%.
Procentul de femei în rândul specialiștilor a crescut de la 51% în 2002 la 60% în 2021.